হজরত উমর (রা.)-এর অসিয়ত : একদিন লোকদের বললেন, আমি স্বপ্নে দেখলাম, একটি মোরগ আমায় ঠোকর দিলো। এটা অবশ্যই আমার মৃত্যুর সময় ঘনিয়ে আসার লক্ষণ। এরপর বললেন, সবশ্রেণির লোক আমার কাছে আমার পরে খলিফা নিযুক্ত করে যাওয়ার আবেদন করেছে। আল্লাহতায়ালা অবশ্যই তার দীন ও খেলাফতকে বিনষ্ট করবেন না। হঠাৎ যদি আমার মৃত্যু চলে আসে, তাহলে ঐ ছয় ব্যক্তির পরামর্শে খলিফা নিযুক্ত হবে, যাদের প্রতি রাসুল (সা.) মৃত্যু পর্যন্ত সন্তুষ্ট ছিলেন। তারা হলেন, হজরত উসমান (রা.), হজরত আলী (রা.), হজরত তালহা (রা.), হজরত জোবায়ের (রা.), হজরত আবদুর রহমান ইবনে আউফ (রা.) এবং হজরত সাদ ইবনে আবি ওয়াক্কাস (রা.)। এরপর বললেন, হজরত আয়েশাকে বলো, উমরের ইচ্ছে হলো তার দুই সঙ্গীর সঙ্গে শায়িত হওয়ার। হজরত আয়েশা (রা.) এ বলে অনুমতি দিলেন, আমার নিজের ওপর আমি হজরত উমরকে প্রাধান্য দিই।’ হজরত উমর (রা.) বললেন, জানাজা প্রস্তুত হওয়ার পর দ্বিতীয়বার অনুমতি চাইবে। অনুমতি না দিলে সাধারণ লোকদের গোরস্থানে আমায় দাফন করবে। পুত্র আবদুল্লাহকে অসিয়ত করলেন, বেটা! ইমানের বৈশিষ্ট্যগুলোকে ভালোভাবে আঁকড়ে ধরো; আর তা হলো, প্রচণ্ড গরমের মৌসুমে রোজা রাখবে, তরবারি দিয়ে জিহাদ করবে, বিপদে ধৈর্যধারণ করবে, শীতকালে ভালোভাবে অজু করবে এবং মেঘাচ্ছন্ন দিনে তাড়াতাড়ি নামাজ আদায় করবে। আরবদের লক্ষ্য করে অসিয়ত করলেন, গায়ে চাদর দিয়ে লুঙ্গি পরবে, নিয়মিত তীর চালাবার অনুশীলন করবে, পূর্বপুরুষ আদনানের পুত্র মাদানের মতো সাদাসিধে জীবনযাপন করবে, মোটা খাবার খাবে, মোটা কাপড় পরবে, পরস্পর ভাই ভাই হয়ে থাকবে, অহংকারি জিন্দেগি এখতিয়ার করা থেকে বেঁচে থাকবে, লাফ দিয়ে ঘোড়ায় চড়বে, রিকাব কেটে ফেলবে এবং রোদে থাকার অভ্যেস গড়বে।